### Resume

I 2019 indgik Vejle Kommune en aftale med Nabogo Aps om implementering af et samkørselskoncept i Vejle Kommune. Aftalen med Nabogo udløber i juli 2023.

Ronja Andersen giver på mødet en status på arbejdet, og de opnåede resultater. Der ønskes en drøftelse af hvorvidt samarbejde med Nabogo omkring samkørsel skal fortsættes.

### Sagsfremstilling

I 2019 indgik Vejle Kommune en aftale med Nabogo Aps om implementering af et samkørselskoncept i Vejle Kommune. Nabogo driver og udvikler en formidlingsplatform (app) for samkørsel, der gør det let og fordelagtigt at samkøre med andre før, under og efter turen.

Aftalen med Nabogo udløber i juli 2023, og har omfattet forberedelse og gennemførelse af et komplet samkørselskoncept i Vejle Kommune, herunder kommunikationsplan og -materiale, placering af virtuelle opsamlingsknudepunkter, udrulning på kommunens arbejdssteder samt opsøgning af partnerskaber med arbejdspladser/uddannelsesinstitutioner, drift i aftalens løbetid samt analyser/statusrapporter.

Ronja Andersen giver på mødet en status på arbejdet med samkørsel i Vejle Kommune, samt de opnåede resultater.

Der ønskes en drøftelse af hvorvidt samarbejde med Nabogo omkring samkørsel skal fortsættes.

### Klima og resiliensvurdering

Samkørsel mindsker transportspild ved at samle flere mennesker i færre biler. På den måde medvirker samkørsel til færre biler på vejene, og reducerer dermed CO2 udledning og trængsel. I landområder og landsbyer, hvor den kollektive trafikbetjening med bus eller tog er begrænset, kan samkørsel øge mobiliteten ved at skabe et større mobilitetsudbud. Derudover kan samkørsel medvirke til fællesskaber i lokalbefolkninger og skabe nye bekendtskaber mellem mennesker.

### Sagens videre forløb

Sagen skal alene behandles af Teknisk Udvalg.

### Teknik- og Miljødirektøren indstiller,

|  |  |
| --- | --- |
| at | udvalget drøfter hvorvidt der fortsat skal arbejdes med samkørsel i samarbejde med en udbyder af samkørselsplatform. |

### Beslutning

Drøftet.